Skopkanon Swanepoel kom Ellispark toe | Netwerk24
Deur Brenden Nel 22 September 2019 14:03
Tiaan Swanepoel, 'n oud-Matie en 'n voormalige o.22-heelagter van die Westelike Provinsie, is deur die Leeus gewerf om vir hulle in die Superreeks te speel.
Swanepoel is aan die begin van die jaar na Sydney in Australië nadat die WP nie sy kontrak hernu het nie. Hy het 'n seisoen in die Shuteskild-reeks gespeel voordat hy deur die Waratahs raakgesien is.
Swanepoel is maar nog net 21, maar hy het reeds vir 'n opskudding of twee gesorg met sy enorme lang skoppe pale toe. Terwyl hy in Sydney was, het hy vir die West Harbour-klub gespeel.
Hawies Fourie, huidige Cheetah-afrigter wat tot vanjaar nog die Maties afgerig het, het destyds met Swanepoel se vertrek oorsee hom bestempel as 'n baie goeie rugbyspeler en een van die beste stelskoppers met wie hy al te doen gehad het.
"Ek het gehoop dat sy loopbaan in 2018 vorentoe sou gaan nadat hy baie goeie rugby gespeel het in die Varsitybeker-reeks, asook vir WP se o.21's in 2017. Dit het egter nie gebeur nie. Dit is vir my jammer dat so 'n goeie speler nie in Suid-Afrika tot sy reg kon kom nie. Ek glo hy sal die geleentheid in Australië goed gebruik en vir hom 'n nuwe loopbaan begin," het Fourie destyds oor Swanepoel gesê.
Australië se verlies is nou die Leeus se wins met die kannonpoot wat Ellispark sy nuwe rugbytuiste maak.
Die Leeus se uitvoerende hoof, Rudolf Straeuli, en Swanepoel se agent, Johan Germishuis, het nie op Rapport se navrae geantwoord nie.